9. H. Ledgardo uždavinys. 
Šį uždavinį sugalvojo žinomas programuotojas Henris Ledgardas (Henry Ledgard). Jis rašė, kad algoritmą siūlė patobulinti maždaug šimtui žmonių. Ir nė vienas nieko geresnio nepasiūlė.
Olimpiadai pateiktame uždavinyje sąlyga palengvinta – nurodyta, kad reikia atsisakyti kintamojo k ir vieno (iš dviejų) sąlyginio sakinio.
Pateiktame algoritme lyginami du gretimi masyvo elementai: i-asis ir (i-1)-asis. Tačiau kai žinoma, jog iki šiol rasta sk vienodų skaičių, galima iš karto nustatyti, ar toliau bus sk+1 lygių skaičių, ar ne: nepamirškime, kad duotas surikiuotas masyvas. Jei i-asis ir (i-sk)-asis masyvo elementai lygūs, tai lygūs ir visi tarp jų esantys elementai. Tuomet vienodų skaičių bus nemažiau kaip sk+1. Taigi kintamojo k nebereikia.

function daug2 (a: array [m..n] of integer): integer;
{ patobulinta funkcija }
  var i,            { elemento indeksas }
      r,            { ir elemento reikšmė }
      sk: integer; { vienodų skaičius }
begin
  r := a[m];
  sk := 1;
  for i := m+1 to n do
    if a[i] = a[i - sk]    { ar vienodi elementai, }
      then begin           { nutolę per sk pozicijų }
             r := a[i];
             sk := sk + 1  { rasta ilgesnė lygių }
           end;            { skaičių eilė }
  daug2 := r
end;